የጃንሜዳ ገበያ ባልተሟላ አገልግሎትና መሠረተ ልማት
ወጣት ሃያቱ ከድር የኮሮና ቫይረስ ወረርሽኝ በሽታ የነበረውን ነገር ስላሳጣውና እንዴት ወደ ንግድ ሥራው እንደሚመለስ ሲያስበው በሽታው በእርሱ ላይ እንደመጣበት ያማርራል። ወጣቱ እንዲህ ያለ ሐሳብ ያደረበት ሦስት ሺህ አምስት መቶ ብር የሚያወጣ አትክልት ከእነቅርጫቱ ይዞ ሳይወጣ የንግዱ ቦታ በመዛወሩ ነው። ሥራ ባለመኖሩም ለቤት ኪራይና ለዕለት ጉርስ መቸገሩን ይገልፃል። 
ወጣቱን በጃንሜዳ ባገኘነው ወቅት እንደእርሱ በተመሳሳይ ችግር ውስጥ የሚገኙትን ስም ዝርዝር በወረቀት መዝግቦ ይዞ ነበር። ምዝገባው እንዲካሄድ ያዘዘ አካል ስለመኖሩ እርግጠኛ ባይሆንም ሰሚ እናገኛለን በሚል ተስፋ እንደሆነ ይናገራል።
እንዲህ ያሉ አጋጣሚዎች እንደሚኖሩ፣ ባለመብት መስሎ አጋጣሚውን ለመጠቀም እና እላፊ ለማግኘት ጥረት የሚያደርጉ እንደሚኖሩ መገመት አያዳግትም። የአዲስ አበባ ከተማ ንግድ ቢሮ ምክትል ኃላፊ አቶ መስፍን አሰፋም ይህንኑ አረጋግጠዋል። እርሳቸው እንዳሉት እንደየ ንግድ ስፋቱ ከዘጠኝ ካሬ እስከ 18 ካሬ የሚሆን የንግድ ቦታ ተከፋፍሏል። ከተገቢ በላይ ቦታ ለማግኘት በስፋት ተስተውሏል። በዕጣ የደረሳቸውን ቦታ ለማስቀየር እና ጫናዎችን ለማሳደር ተሞክሯል። እርምጃውን ተቀብለው በፍጥነት ወደ ሥራ የገቡትንም አመስግነዋል። መደበኛና መደበኛ ያልሆኑትን ነጋዴዎች በተመለከተም የመለየት ሥራ እየተሰራ መሆኑንና መደበኛ ላልሆኑት በልዩ ሁኔታ አማራጭ ይመቻቻል ብለዋል።
የአራዳ አትክልት ተራ የገበያ ማዕከል አክሲዮን ማህበር ዋና ሥራ አስኪያጅ አቶ ዘላለም እሸቴ ማህበራቸው በአንድ ሺህ 265 ካሬ መሬት ላይ ያረፈ ባለዘጠኝ ወለል ህንፃ ገንብቶ ዘመናዊ ግብይት እንዲኖር ጥረት እያደረገ በሚገኝበት እርምጃው ማህበሩን ማካተቱ ቅሬታ ፈጥሮባቸዋል።
በማህበሩ ህንፃ ውስጥና በኪራይ ከሚሰሩት ውጭ ያለው የንግድ እንቅስቃሴ እንኳን ወረርሽኙን ለመከላከል ንግዱንም ለመቆጣጠር አስቸጋሪ እንደነበር እና ዘመናዊ አሰራርን ለመከተል በሚደረግ ጥረት ላይም ተጽዕኖ ያሳደረ መሆኑን ያስታወሱት አቶ ዘላለም ይህ ችግር ቀድሞ መፍትሄ አግኝቶ ቢሆን ንግዱ ባለበት ሊቀጥል ይችል እንደነበር ያስረዳሉ። ማህበራቸው ለበሽታው ቅድመ ጥንቃቄውን ጀምሮ እንደነበርና የገበያ ቦታውም ባይቀየር ኖሮ በኃላፊነት መንግሥትን ያግዝ እንደነበር ገልፀዋል። በዝውውር ወቅት የተፈጠሩ የተለያዩ ክፍተቶች፣ ክረምት ሲገባ ቦታው ምቹ ካለመሆኑ ጋር ተያይዞ የንግድ ሥራው ላይ ሊኖር ስለሚችለው ተጽዕኖ ከወዲሁ አስግቷቸዋል። ተጽዕኖው ደግሞ ማህበሩ ለህንፃ ማስሪያ ከባንክ የተበደረውን ለመመለስ አስቸጋሪ ይሆንበታል።
 የቀድሞ አትክልት ተራ መጋዘን ሆኖ እንዲያገለግል፣ አትክልት ጭነው ከአምስት ኪሎ ሜትር በላይ ተጉዘው አዲስ አበባ ገብተው ለሚያራግፉ ተሽከርካሪዎች የተሰጠው የማራገፊያ ጊዜ ገደብ እስከ ጠዋት ሁለት ሰዓት ድረስ እንዲራዘም አንዳንድ ነጋዴዎች ጠይቀዋል።
በጉዳዩ ላይ የንግድ ቢሮው ምክትል ኃላፊ እንዳብራሩት የተከሰተው ወረርሽኝ የምቾት ጥያቄን ለማስተናገድ ጊዜ የማይሰጥ በመሆኑ ተጋላጭነትን ለመቀነስ ሁሉንም ያካተተ እርምጃ ተወስዷል። ቢሮው ጥናቶችን መሰረት ያደረገ ንግድን የማዘመን ተግባር ከችግሩ በኋላ ይቀጥላል። ሕገ ወጥነትን ለመከላከልም የረጅም ጊዜ ዕቅድ ነድፏል።አዲስ ዘመን ሚያዝያ 8/2012 ለምለም መንግሥቱ